Klokken var 12.44, da Nordjyllands Politi modtog en anmeldelse om brand i et stuehus på en landejendom på Guldagervej udenfor Vrå. Og da Nordjyllands Beredskab ankom, var der allerede godt gang i branden. - Både stuen og første sal var overtændt, da vi kommer frem, og derfor bestiller vi med det samme en ekstra slukningsenhed fra Brønderslev, fortæller Bo Isaksen, Indsatsleder ved Nordjyllands Beredskab. Senere blev der også bestilt assistance fra Station Sindal, som altså hjalp Station Hjørring og Brønderslev med at få bugt med branden. Ifølge indsatslederen er hverken personer eller dyr kommet til skade i forbindelse med branden. En teknisk undersøgelse skal nu klarlægge, hvad der ligger til grund for branden, men først efter branden er slukket helt. Det vil stadig vare et par timer, anslår Bo Isaksen, som forventer at kunne forlade stedet omkring klokken 17. - Vi har bestilt en kranvogn, der skal hjælpe os med at få adgang til stueetagen, så vi kan få slukket alle lommerne af ild på den nederste etage. Han meddeler at alle rum i huset har taget skade af branden, og første sal er helt udbrændt. Ejer er underettet.

Opsummering:
En brand i stuehuset på en landejendom udviklede sig hurtigt, og alle dele af huset er medtaget af brandskader.